
Pervaporáció alkalmazása ananász aromakomponensek dúsítására

A fogyasztói igények és elvárások növekedésével az élelmiszeripar számára egyre fontosabbá válik a kiváló minőségű, természetes alapanyagokból készült termékek előállítása.
A gyümölcslégyártásban központi problémát jelent a termikus műveletek során bekövetkező aromaveszteség, ami miatt az általában illékony komponenseket kénytelenek szintetikus aromákkal pótolni.
Modern üzemekben rektifikáló oszlopot építenek be a besűrítési folyamatba, mely segítségével a sűrítmény saját, természetes aromáival gazdagítható. Ez a megoldás azonban hely-, költség- és energiaigényes. Jó alternatívát jelenthet a pervaporáció, mint szeparációs művelet, hiszen enyhébb körülmények között, kisebb méretekben megvalósítható, így költségkímélőbb eljárás.
A kísérleteket az ananász három jellegzetes aromakomponensével végeztem.
Munkám célja volt a pervaporációs membrán alkalmazhatóságának vizsgálata a három aromakomponens vizes modelloldatokból való kinyerésére, a műveletet jellemző mutatók meghatározása, valamint a hőmérséklet hatásának vizsgálata a szétválasztás hatékonyságára.
Kísérleteimet, illetve azok kiértékelését az Élelmiszeripari Műveletek és Gépek Tanszéken található pervaporációs berendezésen és gázkromatográfon végeztem. A mérések során a változtatható paraméterek közül a hőmérsékletet változtattam, és négy hőfokon végeztem a kísérleteket. A kiértékelés során meghatároztam a víz fluxusokat, a szerves fluxusokat, a szétválasztási tényezőket, az aktiválási energiákat és a Pervaporációs Szeparációs Indexeket, illetve diagramokon ábrázoltam ezek hőmérsékletfüggését.
A mérések és azok eredményeinek kiértékelése alapján elmondható, hogy a membrán a három komponens közül csak az egyiket választotta el hatékonyan, ekkor a maximális dúsítás 7,5 volt.
A fluxusok vizsgálatánál megállapítottam, hogy a kapott hőmérsékletfüggés jól követi az Arrhenius összefüggést. Legnagyobb a víz fluxusa volt, mivel ennek a koncentrációja nagyságrendekkel nagyobb, mint a szerves komponenseké. Az Arrhenius-egyenlet felhasználásával kapott aktiválási energia értéke minden esetben követi a szétválasztás hatékonyságát. A Pervaporációs Szeparációs Index alapján megállapítható, hogy a leghatékonyabb szétválasztás a vizsgált tartományban 60 °C-nál volt.
Mivel a szétválasztás eredményességét számtalan tényező együttesen befolyásolja, érdemes további kísérleteket folytatni az adott aromakomponensekkel más kísérleti körülmények közt, esetleg gyümölcslégyártásból származó kondenzvíz használatával.



